《卢岳闲居十韵》
唐代·雍陶

扰扰走人寰，争如占得闲。
防愁心付酒，求静力登山。
见药芳心采，逢花好处攀。
望云开病眼，临涧洗愁颜。
春色流岩下，秋声碎竹间。
锦文苔点点，钱样菊斑斑。
路远朝无客，门深夜不关。
鹤飞高缥缈，莺语巧绵蛮。
养拙甘沈默，忘怀绝险艰。
更怜云外路，空去又空还。

作者简介：雍陶（约789~873以前），字国钧，成都人。工于词赋。有《唐志集》五卷，今传。